google/wiki40b huggingface dataset:
Hangzhoubuktbroen

Hangzhoubuktbroen (Hangzhou Bay Bridge, kinesisk: 杭州湾大桥, pinyin: Hángzhōu Wān Dàqiáo) er en lang bro over Hangzhoubukten på Kinas østkyst. Den går fra Cixi, en by 25 km nordvest fra Ningbo, nordover til Jiaxing. Dermed forkorter den kjøreavstanden mellom disse punktene fra 400 km til 80 km. Med en lengde på 36 km er dette den lengste havsbroen i verden. Byggverket består blant annet av to skråkabelbroer med spenn på henholdsvis 448 m og 318 m.
Byggingen av broen begynte 8. juni 2003. Begge brodelene ble sammenknyttet 26. juni 2007. Broen ble åpnet for trafikk i mars 2008.
Broen består av en seksfils motorvei med en hastighetsbegrensning på 100 km/h. Broen forkorter reiseveien mellom Shanghai og Ningbo med 180 km.
Verdenscupen i alpint menn 2015/16 - Superkombinasjon / Wengen

Superkombinasjonen i Wengen ble kjørt fredag 15 januar 2016. Grunnet lite snø ble slalåmomgangen kjørt i målhenget i utforløypa istedenfor i den vanlige slalåmtraseen.
Echinovelleda

Utseende

Middelsstore, svært knudrete, gråbrune trebukker. Antennenes innerste ledd er svært kraftig. Pronotum er langstrakt, nærmest ovalt med en skarp pigg litt foran midten. Dekkvingene er hvelvede, sterkt knudrete og med en skarp, bakoverrettet pigg i spissen.

Levevis

Disse billene har larver som lever i død ved av løvtrær, ofte like under barken.

Utbredelse

Artene er utbredt i Kina.
Friedrich Krebs

Liv og virke

Han ble utnevnt til overborgermester etter at forgjengeren, den jødiske liberale politikeren Ludwig Landmann, gikk av 12. mars 1933. Selv om NSDAP ikke hadde noe flertall i bystyret, uteble SPDs og KPDs representanter fra avstemningen fordi partiene var forbudt. Krebs var selv ikke til stede. 
Etter at han overtok sa han opp jødiske kommuneansatte og fjernet en statue av den sosialdemokratiske politikeren Friedrich Ebert, Tysklands første president. Han utnevnte byen til «det tyske håndverks by». Som etterfølger etter Landmann innehadde han for et kort tidsrom posisjonen som forvaltningsrådsleder for HaFraBa, og forsøkte å få Frankfurt utnevnt til «gatenes by». Dette ble forhindret av generalinspektøren for gatevesenet, Fritz Todt, som forsøkte å redusere HaFraBas betydning for Autobahn-utbyggingen. Etter at Frankfurt opplevet de verste bombeangrepene den 18. og 22. mars 1944 arrangerte Krebs en kunngjøring under mottoet «Vi kapitulerer aldri!». 
Etter at krigshandlingene tok slutt i Frankfurt 28. mars 1945 flyktet Krebs, men returnerte snart til byen, og satt frem til 1952 i bystyret for Deutsche Partei. Deretter arbeidet han som advokat.
Johan Halmrast

Familie og oppvekst

Faren hans var forretningsmann og familien var ganske velstående i de første årene av Halmrasts barndom. Men da han var 12 år gikk faren konkurs, visstnok på grunn av kausjonsforpliktelser han hadde tatt på seg. Johan, som var en av fem søsken, fikk derfor ikke tatt noen utdannelse, men lærte seg både engelsk og tysk på egen hånd.
Han var svak til helse, og hadde trolig pukkelrygg. Han var også svært kortvokst, og hendene skal ha vært deformert. Likevel skrev han hele livet; dikt, reportasjer og fortellinger.

Forfatterskap

Halmrast gav i løpet av sitt liv ut ca. 30 romaner, best kjent blant disse er Fabrikkgutten – en Christiania-fortælling fra 1895. Disse ble distribuert på den måten som var vanlig for denne typen litteratur: Gjennom hefter som kom ut om lag hver 14. dag.
Johan Halmrast hadde en stor produksjon og var ganske populær i sin tid. I jobbetidssatiren «Bør Børson jr.» fra 1920 har Johan Falkberget en liten hilsen til sin da for lengst avdøde navnebror, når han forteller om en omreisende bokselger som er kommet til bygda, og som blant annet selger bøker av Johan Halmrast. Det tyder på at Johan Halmrasts fortellinger fremdeles ble lest, nesten ti år etter hans død.
Da man etter hans død ryddet på loftsrommet der han hadde bodd, fant man to sekker med upubliserte manuskripter. Disse ble brent ulest.

Salmedikter

Halmrast er mest kjent for påskesalmen «Å, salige stund uten like». I Norsk Salmebok har han også en salmen «Hen over jord et pilgrimstog». Denne er brukt som en sentral del i komponisten Egil Hovlands kjente Allehelgensmesse fra 1970.  Begge disse står i Norsk salmebok 2013.
«Å, salige stund uten like» ble skrevet i 1890, da Halmrast var 24 år. Første vers sto på trykk i et blad som het Sangertidende samme år. Året etter kom alle tre versene med i en sangsamling som het Noahs Due. Sammen med teksten sto melodien av Kristian Wendelborg som fremdeles brukes. Salmen ble fort populær, og kom tidlig med i de ulike kristne sang- og salmebøkene. I 1924 kom den også med i Landstads reviderte salmebok.

Ettermæle

Til tross for sin popularitet døde Johan Halmrast i fattigdom. I begravelsen var det, foruten faren og broren, bare fire offiserer fra Frelsesarmeen som stilte opp. Bernhard B. Fjærestrand var en av disse.
I forbindelse med 100-årsminnet for hans fødsel i 1966, ble det reist en stein på graven hans på Østre Gravlund i Oslo. Fram til da hadde graven vært umerket, og man trodde lenge at den var slettet. Minnesteinen, som fremdeles står på graven, ble finansiert gjennom en innsamling blant kristne journalister i Oslo-pressen.
Nicola Fago

Liv

Fago begynte ved Napolis Conservatorio della Pietà de’Turchini i 1693. Fra 1704 til 1708 var han kapellmester ved Conservatorio Sant’Onofrio, fra 1705 til 1740 ved Conservatorio della Pietà d’Turchini og dessuten ved Tesoro di San Gennaro fra 1709 til 1731. Endelig ved San Giacomo degli Spagnuoli fra 1736.
Nicola Sala, Leonardo Leo og Niccolò Jommelli var noen av Fagos elever.
Ved siden av flere operaer skrev han kirkemusikk, deriblant kantater, en stabat mater, en te Deum og flere oratorier.
Varsko her! (Fremmed Rase)

Varsko her! er et musikkalbum med Fremmed Rase, utgitt i 2007.
Søsken på Guds jord

Handling

Filmen handler om et lite sted en gang i nærmere fortid. Stedet er Nord-Norge og Margit (Anneli Drecker) heter hovedpersonen. Hun er blitt satt bort på til arbeid på en gård. Margit er en enkel sjel og hun tror på det gode i alle mennesker. Gården hun er satt bort til er gården til Krestian (Odd Furøy) og Johanna (Randi Koch) og gårdsgutten Bæla (Torgils Moe). Bæla er en storvokst mann, men som et lite barn mentalt. Gårdbrukeren Krestian har vært i en langvarig strid med sin bror, Simon (Frode Rasmussen). Margit plages mye av denne konstante konflikten mellom disse to brødrene. En dag lokker Simon den storvokste gårdsgutten Bæla med penger, for å ta livet av Krestian.
Disproporsjonering

Disproporsjonering er når ett kjemisk spesie både oksideres og reduseres i samme reaksjon.
Ett eksempe er når kobber(I) disproporsjoneres til kobber og kobber(II).
Den motsatte reaksjonen er kalt komproporsjonering.
Softball under Panamerikanske leker 1991

Softball under Panamerikanske leker 1991. Softball var en av flere sporter i de ellevte Panamerikanske leker som ble arrangert i Havanna på Cuba i perioden 2. til 18. august 1991. Det var fjerde gangen som softball var med i de panamerikanske leker. Det var to turneringer, en for menn og en for kvinner. Canada vant herreturneringen og USA dameturneringen.
José Sebastião Neto

Bakgrunn

José Sebastião de Almeida Neto ble født som sønn av Raimundo José Neto, vetran fra halvøyskrigen, og hans hustru Lucy Catherine de Almeida. Han blle utdannet ved seminaret i Faro, ble sub-diakon 20. september 1862 og diakon 21. mai 1864.

Prest

Han ble presteviet 1. april 1865. Neto trådte inn i de uskodde fransiskanerminoritters orden den 15. august 1875, fikk ordensnavnet Josef av Det hellige hjerte, og fortsatte å virke i sognekirken i St. Sebastian til 1879.

Biskop, patriark

Han ble nominert til biskop av  Angola e Congo av Luís I av Portugal 30. juli 1879, og paven approberte dette den 22. september samme år. Men han ble ikke bispeviet før 18. april året etter, i kirken St. Julian, av erkebiskop Gaetano Aloisi Masella som var apostolisk nuntius til Portugal. Aires Ornelas e Vasconcelos, erkebiskop av Goa, og Jose Lino de Oliveira, emeritert biskop av Angola. ved medkonsekrerende.
Han ble nominert av kongen av Portugal til patriarkatet Lisboa den 12. juli 1883, og approbasjonen fulgte den 9. august.

Kardinal

Tradisjonelt er patriarken av Lisboa kardinal, og pave Leo XIII kreerte ham til dette i konsistoriet den 24. mars 1884. Som patriark av Lisboa forrettet kardinal José Sebastião Neto over prins Don Carlos' bryllup med Amélie av Orléans, i St. Dominikus-kirken i Lisboa den 22. mai 1886.
Han deltok ved konklavet 1903 som valgte pave Pius X, og senere, etter sin avgang som patriark, ved konklavet 1914 som valgte pave Benedikt XV.
I 1907 trakk kardinalen seg tilbake fra sitt embede som erkebiskop sluttet han seg til et konvent i den fransiskanerordenen han tilhørte. På grunn av den religiøse forfølgelse som fulgte etter opprettelsen av den første republikk flyktet han i oktober 1910 i eksil til Spania, og per 30. mai 1913 residerte han i konventet i Villarino av Ramellosa.
Den 4. september 1913 viet han på slottet i Sigmaringen den landsforviste kong Manuel II av Portugal, som han hadde døpt, gitt den første hellige kommunion og konfirmert, til hans kusine Augusta Victoria av Hohenzollern.
I september 1914, under det pavevalg som skulle velge Pius X' etterfølger, ble kardinal Jose Neto uten egen vitende og vilje dratt inn i et pek mot en journalist fra avisen O Mundo. Medarbeidere av den portugisiske minister (senere president) Bernardino Machado lot, innen ørevidde fra avisens journalist, som om de mottok et telegram fra Roma som proklamerte at kardinal Neto var blitt valgt til pave. De fulgte opp med fingerte lykkønskningssamtaler på telefon. De regnet ikke med at journalisten fortsatt ville være i stand å melde dette til sin redaktør før deadline, og den 2. september proklamerte O Mundos forside valget av den portugisiske pave.
Kitch'n

Kitch'n er en norsk butikkjede som driver detaljsalg av kjøkkenredskap og -utstyr, serviser, stentøy og bestikk. Kjeden har i dag 140 butikker i Norge. Kjeden er eid av Kitch'n Norge AS som har forretningskontor på Forus i Sandnes kommune. 
Hovedeier er Ewa Holding AS, hvor Wiggo Erichsen Holding AS er hovedeier. Familien Velde er deleier i Ewa Holding AS med 40 %. 
Den første butikken ble etablert i 1995 på kjøpesenteret Kvadrat i Sandnes, den hadde da navnet Bjørns kjøkkendesign. Bak etableringen stod søsknene Vigdis og Bjørn Reidar Mæland. Det ble etter noen år et startet tilsvarende butikker i Haugesund og Stavanger. I 2002 endret kjeden navn til Kitch'n.
I 2017 ble Tilbords-kjeden kjøpt av eierne av Kitch'n, for så å bli slått konkurs i februar 2018. Kitch'n-eierne kjøpte deretter opp konkursboet og reorganiserte driften av kjeden gjennom å legge ned ulønnsome butikker og flytte kontorer og grossistlager.
Antonio Segni

Bakgrunn

Segni stammet fra en velstående sardinsk godseierfamilie. Som student var han medgrunnlegger av en seksjon av  Azione Cattolica i Sassari.

Jurist

Segni studerte rettsvitenskap i Roma og begynte etter avlagt doktorgrad i 1920 på en universitetskarriere, først ved Universitetet i Perugia, deretter ved universitetene i Cagliari, Pavia og Sassari, før han ble professor i Roma.

Politiker

Han var blant stifterne av det kristeligdemokratiske partiet Democrazia Cristiana og ble etter andre verdenskrig medlem av Italias grunnlovsgivende forsamling. Han ble medlem av nasjonalforsamlingen og fikk ministerposter. 
Segni var landbruksminister (1946–1951) og utdanningsminister (1953–1954), før han i juli 1955 fikk sin første periode som statsminister. Etter at han gikk av som statsminister i mai 1957 var han 1958–1959 forsvarsminister, før han i februar 1959 igjen ble statsminister, denne gang til mars 1960. Han var samtidig innenriksminister. Fra 1960 til 1962 var Segni Italias utenriksminister. 
I hans tid som statsminister undertegnet Italia i 1957 Roma-traktaten og gikk med i Det europeiske økonomiske fellesskap. Segni regnes som en forkjemper for europeisk integrasjon.

President

Han ble i 1962 valgt til Italias president og satt i presidentembetet til 1964, da han gikk av som følge av hjerneslag.
Segni ble i 1964 tildelt Karlsprisen.
Hyblaeoidea

Utseende

Middelsstore (vingespenn gjerne rundt 40 mm), kraftig bygde sommerfugler. Kroppen er kort og trinn, hodet ganske lite med fremoverstrakte palper. Antennene er temmelig korte og trådformede. Forvingene er avrundet trekantede, mer eller mindre brunspraglete. Bakvingene er brede og avrundede, ofte med gule eller røde flekker eller bånd. Bakkroppen er kjegleformet, beina forholdsvis korte med markerte sporer. Larvene ligner nattflylarver, der er avlange og nesten nakne med en stor, velutviklet hodekapsel.

Levevis

Larvene lever på planter i trompettrefamilien (Bignoniaceae), jernurtfamilien (Verbenaceae), og de to mangrovefamiliene Avicenniaceae og Rhizophoraceae. De gnager gjerne et spor i bladene og bretter bladet rundt seg til skjul. I dette skjulet oppholder de seg om dagen, og vandrer ut for å ete om natten.

Skadedyr

Arten Hyblaea puera kan gjøre en del skade i teak-(Tectona grandis) plantasjer. De kan ødelegge en stor del av løvverket. Arten, som også kan angripe en del andre plantearter, finnes overalt der teak blir dyrket, og man vet ikke hvor den egentlig stammer fra.

Kilder

Catalogue of Life: Annual Checklist 2007. Liste over beskrevne dyr og planter. 
Billedgalleri over australske arter:
Indre Lokkarfjorden

Indre Lokkarfjorden (nordsamisk: Siskkit Rohkalvuotna) er en fjord på sørsida av Stjernsundet i Alta kommune i Finnmark. Fjorden strekker seg 2,6 kilometer sørvestover til botn av fjorden. Fjorden har innløp mellom Indre Lokkarfjordneset i vest og Tungsjøneset i øst. Gården Sommarbukt ligger på østsida av fjorden.
Fotball under Panamerikanske leker 1987

Fotball under Panamerikanske leker 1987. Fotball var med som en av flere sporter i de tiende Panamerikanske leker som ble arrangert i Indianapolis i USA i perioden 8. til 23. august 1987. Det var tiende gangen som fotball var med i de Panamerikanske leker. Det var kun en turnering for menn, tolv lag deltok. Brasil vant finalen med 2-0 over Chile.
Mendesellinae

Utseende

Små, gjerne gulaktige snyltevepser.

Levevis

De er parasitoider. Vertsarten er kjent for bare én av artene, denne snylter på larvene til en art i familien nattlysmøll (Momphidae).

Utbredelse

Gruppen er utbredt i Sør-, Mellom- og det sørlige Nord-Amerika.
Darktown Strutters' Ball

«Darktown Strutters' Ball» er en amerikansk populærmusikksang, skrevet av Sheldon Brooks. Den ble publisert i 1917. Sangen har blitt spilt inn på plate flere ganger og betraktes som en populærmusikk- og jazzstandard. 
Det finnes mange variasjoner av tittelen, innbefattet «At the Darktown Strutters' Ball», «The Darktown Strutters' Ball» eller kun «Strutters' Ball».

Norsk versjon

Bjørn Hornmoen har skrevet en norsk tekst. Den norske tittelen er også «Darktown Strutters' Ball».
Gammalpop 1

Gammalpop 1 er et norsk samlealbum fra 1974. Platens betegnelse er Tambourine TAM 1000. Den inneholdt hovedsakelig norske versjoner av hits fra 1950- og 1960-årene.
Steinerskolen i Bærum

Historikk

Steinerskolen i Bærum startet undervisning i august 1971 med fire klasser.
Det første nybygget ble tegnet av foreldreparet Molle og Per Cappelen. Siden har arkitekten Jan Arve Andersen tegnet småklassebygget og utvidelsen av Cappelenhuset. Låven er innredet til administrasjon og undervisningsrom ved hjelp av Jan Arve Andersen. 
I dag har skolen over 300 elever fordelt på 13 årstrinn, fra 1. klasse til 3. videregående. På gården er det også tre barnehageavdelinger og fritidshjem for 1.-4. klasse.
Steinerskolen i Bærum er i tillegg kjent for sitt julemarked. Markedet er en årlig tradisjon som trekker til seg store mengder besøkende. Skolens lokaler blir omdannet til salgsboder og temarom. Hest og kjerre er en av attraksjonene som foregår ute på skoleplassen.
Bröhan-Museum

Bröhan-Museum Berlin (Bröhanmuseet) er Berlins delstatsmuseum for jugendstil, art déco og funksjonalisme (1889–1939). Museet befinner seg fra 1983 i en senklassisistisk infanterikaserne overfor Charlottenburgslottet Berliner Schloßstraße i ortsteilen Charlottenburg. Det deler seg i to hovedområder: kunsthåndverk og bildende kunst.
En rekke viktige kunstverk fra den dekorative kunsts og likedan møbeldesignens historie er representert, heriblant verker av Friedrich Adler, Peter Behrens, Emile Gallé, Josef Hoffmann, Georg Jensen, Archibald Knox, Bruno Paul, og Henry van de Velde.
Maleriavdelingen er konsentrert om Berlin-secesjonen, og omfatter verker av Hans Baluschek, Walter Leistikow, Lesser Ury og Karl Hagemeister.
Museets grunnlegger Karl H. Bröhan (1921–2000) ga sin samling til Berlin i 1981. Da hadde den allerede vært utstilt i Dahlem fra 1973.
Stian Ingilæ

Stian Ingilæ (født 1974) er en norsk fotballspiller som har spilt midtbane for FK Lofoten og Alta IF. Ingilæ har vært sentral på Alta IF de siste sesongene og var med å vinne 2. divisjon avdeling 4 i 2007 og sendte dermed klubben opp i helnorsk 1. divisjon. Ingilæ har tidligere erfaring fra 1. divisjon med både Alta IF (2005) og FK Lofoten (1999).
Hardbakke

Kystarboretet

Arboretet i Hardbakke er en samling tre og planter. Det er plantet ut over 160 ulike planteslag. Rhododendronsamlingen er et fint skue på forsommeren. I tilknytning til arboretet går det en 5 km turvei i et variert terreng, og med flott utsyn over Sognesjøen. Merket sti til toppen av Ravnenipa.

Ravnenipa

Hardbakke ligger ved bunnen av fjellet Ravnenipa. Det er merket med varder helt til toppen, fra både nord- og sørsiden. Fra toppen av fjellet har man god utsikt vestover, og man kan se hele kommunesenteret. Bergarten konglomerat, som pryder hele kommunen, gjør også at mulighetene for klatring er svært gode. Det er merket tursti rundt Ravnenipa.

Hardbakke Hamn

Gjestehavnen på Hardbakke ble i 2005 nr. 2 i Dagbladet sin kåring av de beste gjestehavnene i Norge. Hamnen ligger skjermet mot vær og vind, og er en attraktiv gjestehavn for båtturister om sommeren. I havnen ligger Solund Bryggje Kafe og Restaurant, Solund Turistinformasjon, nødvendige fasiliteter som toalett, dusj og vaskemaskiner, samt muligheter for å fylle drivstoff. Havnen har også bademuligheter med fin sand.
Sportsklubben Brann i 1993

Sportsklubben Brann i 1993 inneholder samtlige spillere, tabell og kamper som Sportsklubben Brann spilte i fotballsesongen 1993.
M163 Vulcan Air Defense System

Historie

Etter andre verdenskrig satt amerikanske styrker igjen med en firedobbelt 12,7 mm mitraljøse som eneste forsvar mot lavtflyvende fly. Da luftvernmissilene kom på banen forsvant mye av luftvernartilleriet beregnet på høyereflyvende trusler, men man sto fremdeles igjen med spørsmålet om hva man skulle gjøre med lavereflyvende jetfly som kom over i stor hastighet. På 1960-tallet hadde den amerikanske hæren to våpen, da den nyutviklede M42 Duster hadde kommet i tillegg.
Tidlig på 1960-tallet bestemte hæren seg for å utvikle flere nye luftvernvåpen. Et av disse skulle monteres på M113 pansret personellkjøretøy, og skulle ha radar og et våpen basert på M61 Vulcan. General Electric var igjen på banen, og utviklet to prototyper, som ble testet mot luftmål i løpet av 1964 og 1965. Et antall prototyper ble senere sendt til Vietnam, hvor de ble brukt mot landmål, noe de egnet seg godt til.
Produksjonsmodellen ble hetende M163 Vulcan. Endringer i kjøretøyet inkluderte et tårn for M61-kanonen og en låsefunksjon for hjulopphenget for at ikke kjøretøyet skulle vugge fra rekylen. Vulcan-kanonen ble tilpasset med et antall forskjellige munningsklemmer som ga forskjellig spredning av skuddene, bedre egnet til luftvern.
En tauet variant, kalt M167 Towed Vulcan ble også tatt fram for lettere avdelinger. Den kunne bli tauet av et antall forskjellige kjøretøyer. Forskjeller fra den selvdrevne utgaven er ammunisjonsmatingen, som i stedet for M163 sine ammunisjonstønner bruker en lettere 500-skudds kasse, med patronene på skinner.
Et antall forskjellige granater fantes for begge systemer, også panserbrytende og brannsettende for bruk mot bakkemål.

Teknisk

M163 har et mannskap på fire. Vognføreren sitter foran i skroget, skytteren sitter i tårnet, mens laderen og vognkommandøren sitter i mannskapsrommet.
Våpenet er en 20 mm M61 Vulcan, noe tilpasset luftvernbruk og kalt M168 i denne utførelsen. Skuddtaktene er på 1000 og 3000 skudd i minuttet. Ved den raskeste skuddtakten må skytteren velge 10, 30, 60 eller 100 skudds byger. Tårnet kan traversere 75 grader i sekundet og elevere kanonen 60 grader i sekundet.
Pansringen av vognen er lik som de andre M113-modellene, og av aluminium.
Motoren er en V-6 dieselmotor fra General Motors kalt 6V53. Girkassen er en Allison TX-100 med tre gir framover og ett i revers. Styringen oppnås ved å styre differensialet.
Naturgass

Naturgass eller tørrgass er petroleum i gassform primært bestående av metan, men med varierende mengder hydrogensulfid og ikke brennbare gasser som karbondioksid, nitrogen og vanndamp.
Energien i gassen kan utnyttes direkte i husholdningen til oppvarming og matlaging, til industriformål, til drivstoff for transport og til å lage elektrisitet i gasskraftverk.

Naturgass i Norge

Norge er en relativt stor eksportør av naturgass og produserte i 2005 85 milliarder Sm³.
 (94,6 Sm³ rikgass) Dette gjør Norge til verdens sjuende største produsent av naturgass, men Norges produksjon utgjør kun rundt 3 prosent av verdens totale produksjon. Av gassen Norge produseres brukes om lag 745 millioner Sm³ til innenlands formål, eller ca. én prosent. Den totale norske bruken av gass inkluderer også injeksjon (for å skape trykk på feltet), samt fakling og energiforsyning på feltene, tilsammen rundt 45 mrd Sm³.
Gassen transporteres via rørledning til St. Fergus i Skottland, Easington i England, Dunkerque i Frankrike, Zeebrugge i Belgia og Emden og Dornum i Tyskland. I tillegg leveres tørrgass i rør til Snurrevarden på Karmøy, Naturkraft og Rogass på Kårstø, Kollsnes Næringspark på Kollsnes og til oljefeltet Grane i nordsjøen.

Naturgass i miljøsammenheng

Naturgass har miljøfordeler i forhold til andre fossile brennstoff. Ved forbrenning av naturgass dannes hovedsakelig bare CO₂, mens diesel og bensin slipper ut NOₓ, SO₂ og andre stoffer som forårsaker sur nedbør. Kjøretøy drevet av gass, slik som busser og skip, blir framstilt som miljøvennlige, selv om CO₂ er en drivhusgass. I Norge er Bergen den byen som har flest gassbusser i Norge, og er nest størst på gassbusser i Skandinavia, etter Skåneområdet i Sverige. Bussene har den fordelen at de slipper ut mindre NOₓ i nærmiljøet. 
NOₓ kan forårsake luftveisproblemer, og har skadelig effekt på jordsmonn og bygninger dersom nivået stiger over toleransegrensen. I Norge har det også blitt bygget en bilferge som går på gass, Glutra. Denne fergen ble bygget som et forskningsprosjekt, og stod ferdig i 2000. Flere gassferger er under bygging. Motivasjonen for bruk av naturgass i kjøretøy utenfor ellers belastede områder er å redusere Norges nasjonale utslipp av NOₓ, for å møte kravene i Gøteborgprotokollen, hvor Norge har forpliktet seg til å redusere disse utslippene med 30 prosent innen 2010.
Like Red on a Rose

Like Red on a Rose er et countryalbum (studioalbum) av Alan Jackson utgitt på Arista Nashville den 26. september i 2006. Albumet fulgt opp Precious Memories fra februar samme året.
Sort budsjett

Et sort budsjett er et budsjett som er tildelt graderte og andre hemmelige operasjoner til en nasjon, en korporasjon, et samfunn av en hvilken som helst art, et nasjonalt departement, og så videre. Et sort budsjett dekker vanligvis utgiftene som er relatert til millitær forskning og hemmeligholdte operasjoner. Sorte budsjetter er for det meste graderte av sikkerhetshensyn.
Deathrow Industry

Deathrow Industry er en EP med Jeroan Drive fra 2005.
Hertug av Abercorn

Hertug av Abercorn er en irsk adelstittel som ble opprettet i 1868, og ble tiltrådt av skotske James Hamilton, 2. marki av Abercorn. Slektens sete er Baronscourt, et georgiansk herskapshus og eiendom lokalisert 4,5 km sørvest for Newtownstewart i grevskapet Tyrone i Nord-Irland.
Denne artikkelen tar også for seg jarler og markier av Abercorn, navngitt etter landsbyen Abercorn, West Lothian i Skottland. Abercorn blir uttalt «Avercorn».